Små til middelsstore biller (ofte 2 – 6 mm), kroppen noe avlang, oversiden glatt eller fint hårete, som oftest mørke på farge, ofte med metallglans. Hodet er i midten trukket ut til en snute som vanligvis er lengre, ofte mye lengre, enn resten av hodet. Fasettøynene er runde og utstående. Antennene er ikke knebøyde og sitter festet omtrent i midten av snuten. Brystskjoldet (pronotum) er omtrent så langt som bredt, framover tilsmalnet, med rundede sider. Dekkvingene er mye bredere enn brystskjoldet, med tydelige skuldre, parallellsidige eller litt utvidet bakover. Beina er kraftige og middels lange.